Raser mot italiensk baby-kampanje
ARTIKKELEN ER OVER TO ÅR GAMMEL Da Italia markerte «fruktbarhetsdagen» denne uken, ble det med en ganske annet fokus enn hva italienske myndigheter hadde sett for seg. Beskyldningene hagler om både rasisme, uvitenhet og mangel på realitetsorientering. Bakgrunnen for raseriet er en kampanje som myndighetene lanserte for noen måneder siden, hvor målet er å få bukt med Italias lave fødselsrate. En av kampanjeplakatene viser en kvinne og et timeglass, ledsaget av teksten: «Skjønnhet kjenner ingen alder, men det gjør fruktbarhet.»På en annen plakat står advarselen « Skynd deg! Ikke vent på storken», med bilde av fuglen som mytene har gjort kjent for å bringe barn til jorda. Over hele Italia protesterte kvinner og menn torsdag, enkelte med falske «gravidemager» og plakater med slagord om at de «venter» noe annet enn barn. «Jeg venter (på) en fast jobb», sto det på én kvinnes fane. «Jeg venter ( på) barnehager ved universitetene», sto det på andre. Mange opplever kampanjen fra myndighetene som svært upassende i en tid hvor den økonomiske krisen fører til at unge par gjør andre prioriteringer enn barn. – Kampanjen er en fornærmelse mot alle som ønsker å stifte familie, men ikke har arbeid, sier den kjente italienske forfatteren av dokumentarromanen «Gomorra», Roberto Saviano, til Le Point.Italia har EUs laveste fødselstall. Gjennomsnittlig får italienske par 1,37 barn, en nedgang fra 1,6 i 1980. Til sammenlikning får norske par i snitt 1,75 barn, ifølge statistikkinstituttet Ined. Ett av fire par i Italia har problemer med å få barn, ifølge det italienske helsedepartementet, skriver NCB News. Det betyr hodebry for den italienske helseministeren Beatrice Lorenzin, som nå kun har oppnådd å vende de unge mot seg. Rasieriet hun ble møtt av på Twitter, svarte hun på gjennom samme plattform. «Liker dere ikke kampanjen? Da lanserer vi en ny!» skrev hun fra sin twitterkonto. Kampanjen som så fulgte var om mulig enda mer kontroversiell. På brosjyrene viser det italienske helsedepartementet et todelt bilde hvor det øverste er av en smilende vennegjeng i solskinn med påskriften «gode vaner å fremme», mens det på nedre del av bildet er avbildet en kvinne i en sofa sammen med en mann som drikker og kvinne som røyker marihuana. Her er påskriften «dårlige vaner å legge bak seg». Tanken var kanskje å fremme en sunn livsstil for en sunn og fertil kropp, men fort ble det pekt på at gjengen på det «gode» bildet alle var blenda-hvite, mens vennene rundt kvinnen på det «dårlige» alle var mørke i huden med krusete hår. Twitter kokte av rasismebeskyldninger og italienske myndigheter var neppe særlig fornøyd med gjennomslagskraften i deres forsøksvise fertilitetsbudskap.Helsemyndighetene i landet blir nok nødt til å finne nye måter å nå ut til Italias unge befolkning på, men landet har et demografisk problem. I fjor kom 485.800 italienske babyer til verden, mens 647.600 italienere døde. Befolkningen i landet blir stadig eldre, og mange spør seg hvem som skal ta vare på den stadig aldrende populasjonen. – Finanskrise og arbeidsledighet er en kilde til angst, og depresjon er det dårligste afrodisiakum av alle, sier Alfonso Giordano ved Luiss- universitetet i Roma til Le Point.
En kampanje som oppfordrer kvinner til å få flere barn, har satt sinnene i kok i Italia.